Recerca 18 de maig de 2022 2022-05-17\nEntendre els mecanismes implicats en la colitis ulcerosa i la malaltia de Crohn, així com identificar noves dianes terapèutiques i marcadors de resposta al tractament constitueixen els principals objectius dels investigadors.\nAzucena Salas, cap del grup IDIBAPS Malaltia inflamatòria intestinal.\nLa malaltia inflamatòria intestinal és un terme que engloba diferents trastorns inflamatoris crònics del sistema digestiu, entre els quals la malaltia de Crohn i la colitis ulcerosa. Les dues afecten persones de qualsevol edat, tot i que la majoria de pacients es diagnostiquen entre la segona i la tercera dècada de vida. “Hi ha un pic d’incidència al voltant dels 60 anys, però la gran part dels diagnòstics són en gent jove”, explica Azucena Salas, cap del grup IDIBAPS Malaltia inflamatòria intestinal, que també forma part del CIBERehd.\nLa colitis ulcerosa i la malaltia de Crohn presenten similituds, però també nombroses diferències, com ara la regió del sistema digestiu on es localitzen. Així, mentre la primera afecta el còlon i al recte, la segona pot alterar qualsevol zona del tub digestiu. “L’anàlisi del teixit i les proves d’imatge mostren que les lesions associades a aquests trastorns també poden ser diferents. Per exemple, les fístules perianals o al budell són característiques de la malaltia de Crohn, ja que no apareixen en el cas de la colitis”, assenyala Salas. “En general, la malaltia de Crohn és molt més heterogènia que la colitis ulcerosa, amb manifestacions i símptomes molt diversos. Precisament, aquesta heterogeneïtat genera molt interès entre els investigadors, que dediquen molts esforços a entendre què passa”.\nEls símptomes més freqüents de la malaltia de Crohn són diarrea, alteracions en el trànsit intestinal i dolor abdominal. Pel que fa a la colitis ulcerosa, són la diarrea, les deposicions amb moc i/o sang (rectorragia), les deposicions nombroses i petites o les ganes freqüents d'evacuar, així com la urgència defecatòria, entre d’altres.\nTant la malaltia de Crohn, com la colitis ulcerosa, són trastorns complexos, ja que hi ha molts mecanismes implicats en el seu desenvolupament i progressió. A més, la seva etologia, és a dir, el factor que les causa, encara es desconeix. La recerca se centra, principalment, en la prevenció i la cura d’aquestes malalties. Amb aquest objectiu s’estudia la genètica dels pacients, la influència de l’ambient, així com el paper de la microbiota intestinal en la modulació del sistema immunitari i la reacció inflamatòria.\nTinció d'hematoxilina-eosina d'un teixit intestinal sa (esquerra) i d'un teixit intestinal afectat per colitis ulcerosa (dreta).\nObjectiu: curar la malaltia\nLa identificació de biomarcadors de diagnòstic, però també de risc i predicció de resposta al tractament és una altra de les principals línies d’investigació en malaltia de Crohn i colitis ulcerosa. “Avui dia, no hi ha cap marcador que ens permeti veure cap a on anirà la malaltia. Si aquesta serà greu o lleu. Si caldrà una teràpia més o menys agressiva. Això dificulta escollir el millor tractament per a cada pacient”, exposa la investigadora. “Pel que fa a les estratègies terapèutiques, disposem de fàrmacs efectius, com els corticosteroides i els antiinflamatoris. Fa vint anys, es va aprovar l’ús de medicaments inhibidors del factor de necrosis tumoral alfa, els anomenats anti-TNF alfa, que varen suposar una revolució, perquè funcionen molt bé i són segurs. Més recentment també s’han introduït altres anticossos i petites molècules contra importants mediadors de la inflamació al budell. Tot i això, menys d’un 50% dels pacients respon de forma sostinguda als tractaments actuals”.\nSalas i el seu grup treballen per esbrinar per què l’eficàcia dels tractaments varia entre pacients, amb l’objectiu d’entendre la malaltia de Crohn i la colitis ulcerosa. “Estudiar com evoluciona el trastorn després del tractament, si hi ha efecte o no, ens dona informació molt valuosa sobre com funciona la malaltia”. La idea és identificar noves dianes terapèutiques, així com biomarcadors predictors de la resistència als medicaments. Per assolir aquesta fita, els investigadors analitzen el transcriptoma de teixit procedent de biòpsies. “Les noves tecnologies, com el single-cell RNA sequencing, ens permeten examinar tots els gens que s’expressen en cadascuna de les cèl·lules individuals que formen el teixit. Això ens duu cap a un canvi de paradigma, perquè una mateixa molècula pot jugar papers diferents, segons el teixit o tipus cel·lular on s’expressi. Fins ara ens hem centrat a bloquejar una molècula concreta, sense tenir en compte aquesta complexitat, i ens cal obrir la nostra visió per obtenir millors resultats terapèutics”.\nEls investigadors també empren les cèl·lules dels pacients per analitzar la interacció entre el sistema immunitari i les cèl·lules que recobreixen la paret de l’intestí o per obtenir organoids de l’epiteli intestinal. “Treballem molt amb aquests cultius en tres dimensions que presenten una estructura i funcions semblants a les del teixit original. Últimament, però, també cultivem les cèl·lules en dues dimensions per estudiar la infecció amb soques del bacteri Escherichia Coli molt adherents relacionades amb la malaltia de Crohn o la regeneració del teixit epitelial després d’una lesió”, explica Salas.\nImatge d'immunofluorescència de dos organoids de teixit intestinal. S'observen les membranes (verd) i els nuclis cel·lulars (blau), el citoesquelet (vermell) i les cèl·lules en divisió (lila).\nTot i que la majoria d’estudis del grup es fan amb material que prové dels pacients, recentment els investigadors han finalitzat un projecte en ratolins. En concret, han analitzat el potencial terapèutic d’unes nanopartícules que transporten ARNs d’interferència dissenyats per inhibir un enzim que expressen cèl·lules del sistema immunitari, en un model murí d’inflamació intestinal. “Els animals presentaven una malaltia semblant a la colitis ulcerosa humana i el nostre paper, com a socis del consorci europeu que impulsava el projecte, va consistir a mesurar la distribució de les partícules i avaluar l’eficàcia del tractament. Encara es troba en una fase pre-clínica, però aquesta tècnica innovadora podria oferir una teràpia local i dirigida directament a l'intestí inflamat a través del tracte gastrointestinal”, declara la investigadora.\nCombinar la pràctica clínica i la recerca\nDins del seu equip, Salas compta amb investigadors clínics, dedicats al tractament d’aquests pacients, a l’estudi de noves teràpies i al desenvolupament de tècniques d’imatge per estudiar la malaltia. “El nostre grup és pioner en utilitzar els índexs d’activitat inflamatòria per ressonància magnètica, sobretot en la malaltia de Crohn”, destaca la investigadora. Aquests índexs permeten valorar quins són els paràmetres del teixit, sensibles al tractament, que cal mesurar per determinar l’eficàcia de la teràpia. “És una línia molt important, perquè disposar d’eines capaces de detectar canvis en el teixit impulsarà el desenvolupament de fàrmacs”.\nEl cas de la fibrosi, una de les principals complicacions de la malaltia de Crohn, on el teixit connectiu cicatritzat causa oclusions a l’intestí, n’és un clar exemple. Actualment, no hi ha cap medicament específic per tractar-la, però la indústria té molt interès a dissenyar-ne. “El problema és que la falta de metodologies per avaluar-ne l’efectivitat limita la realització d’assajos clínics” assenyala Salas.\nImatge d'immunofluorescència de cèl·lules intestinals de pacients en cultiu (verd), on també s'observen nuclis de proliferació (vermell).\nEls resultats de les línies clíniques del grup constitueixen la base de les recomanacions que s’utilitzen a les guies clíniques internacionals, A més, han permès posicionar la ressonància magnètica com una tècnica d’avaluació i diagnòstic, alternativa a la colonoscòpia. “El nostre és un equip molt multidisciplinari, dedicat en un 50% a la recerca i en un 50% a la clínica. Aquest caràcter multidisciplinari es veu reflectit a la recerca que fem que tracta de combinar ambdues vessants. Per exemple, en un estudi, ara en marxa, volem comparar les dades d’expressió gènica de cèl·lules individuals amb les imatges de fístules perianals, per continuar aprofundint en els mecanismes de les malalties i avançar cap a la millora de la qualitat de vida dels pacients “, conclou la investigadora.\nMalaltia de Crohn ,\nMalaltia Inflamatòria Intestinal ,


Primeres inversions – paparra.net\nPosted on desembre 10, 2007 by aratbass\nEuribor, amb aquesta paraula molta gent deixarà de llegir aquesta entrada, i/o maleiran tot el que els rodeja.\nPerò no sempre ha de ser així, contra mes pugi aquest indicador els estalvis tendiran a rendir mes i mes, que si 11% el primer més, que si 4% fins a final d’any… Sempre TAE això si.\nDoncs bé, avui he fet el meu primer dipòsit. Em vaig enamorar a primera vista, sobretot desprès de veure el que m’oferien altres entitats bancàries, dipòsits a 1 o 2 anys i donaven menys d’un 4%. Les característiques d’aquest dipòsit són:\nInterès: 5,28 T.A.E.\nAportació màxima: 12.000 €\nComissions: 0 €\nComissions CCC base: 0 €\nEn el cas que fes l’aportació màxima rebria al voltant de 160 € bruts. No esta gens malament per una inversió de baix risc (o nul).\nL’únic problema seria el gran nº de comptes que tinc, però tots tenen comissions 0 o mínimes i totes elles temàtiques: dipòsits, rendiment CCC + accés a inversió a borsa i rendiment CCC + accés a fons d’inversió.\nMassa varietat per tan poca memòria jejeje.\nFiled under General and tagged economia |\t5 Comments\nMonitotxi on desembre 11, 2007 at 12:28 pm said:\nQuè vol dir CCC? Quina entitat bancària ofereix aquest dipòsit?\nMonitotxi on desembre 12, 2007 at 9:17 pm said:\nEm contesto jo mateix 😛\nCCC: Codi Compte Corrent\naratbass on desembre 14, 2007 at 1:26 pm said:\nBanco Popular, Deposito oro creciente a 3 meses.\nVaig agafar el de 3 mesos enlloc del de 6 perque els tipus pujaran en la pròxima reunió del BCE, degut a la pressió a l’alça de l’euribor i de la inflació. Segurament quan venci el diposit m’oferiran altres diposits amb un tipus més alt.\nChavo on gener 2, 2008 at 2:01 pm said:\nEsperem aratbass que no hi hagi lletra petita en el contracte ja que si no aquests 160€ bruts de benefici poden reduir-se apreciablement.\nPer cert quan comentes bruts, pots explicar què cal imputar i quan tens previst que sigui el benefici net? >Gràcies\naratbass on gener 2, 2008 at 2:33 pm said:\nSerien uns 150 € de interessos bruts dels quals es reté el 18% de l’import. Així que el net estaria pels 120 €.


CGTCatalunya.cat - 120.000 persones amb paràlisi cerebral podrien quedar-se sense cobertura sanitària\nDel web 120.000 persones amb paràlisi cerebral podrien quedar-se sense cobertura sanitària\nAquest Reial decret llei de mesures urgents per garantir la sostenibilitat del Sistema Nacional de Salut (RD. 16/2012) eleva del 33% al 65% el grau de discapacitat necessari per poder accedir a la Seguretat Social. Com explica ASPACE, "elevar el grau de discapacitat requerit per comptar amb la necessària cobertura sanitària no fa sinó afegir més barreres a les persones amb paràlisi cerebral, que ara hauran d’abonar una assegurança privada o veure obligats a incloure com a beneficiaris de terceres persones, minvant així la seva independència i autonomia ".\nD’acord amb el que recull el decret, les persones amb paràlisi cerebral usuàries del transport sanitari no urgent hauran d’abonar un percentatge d’aquest servei, imprescindible en moltes ocasions per als seus trasllats.\nÉs més, la prestació ortoprotètica, igual que passarà amb el transport no urgent, també quedarà fora de la cartera bàsica de serveis, de manera que les persones amb discapacitat tampoc tindran garantit aquest servei de forma gratuïta i sota el qual recau, per exemple, l’adquisició de cadires de rodes.\nPer això, l’organització sol · licita que "tant els transports no urgents com els serveis ortoprotètics siguin coberts per la cartera bàsica de serveis, per tal de que l’economia de les famílies de persones amb paràlisi cerebral, que ja es veu normalment afectada per despeses relatives a la discapacitat, no es vegi encara més perjudicada pel copagament en aquestes prestacions essencials per al seu benestar diari ".\nFONT: Catalunya Press Per compartir i difondre:\nPost Scriptum :PDF Reial Decret-llei 16/2012 mesures en Sanitat que pot excloure de cobertures a discapacitats\nReial Decret-llei sobre mesures de la Sanitat que pot excloure drets a discapacitats View more documents from CGT Catalunya Comentar aquest article


Publicat per Helena Bonals a divendres, de setembre 09, 2011\nAlyebard 9 de setembre de 2011, a les 11:47\nM'agraden tant la foto com el teu comentari.\nJoana 9 de setembre de 2011, a les 13:55\nEm fas pensar amb l'arbre que s'imposa, el que fa ombra els altres i que creix per sobre d'ells amb llibertat. D'alguna manera pense que els la manlleva als altres, Hi veig doncs una falsa llibertat perquè aprofita la debilitat de la resta.\nNo em faces cas, hui tinc un mal dia, estem a nou, si penses amb el dia següent de la precentació i amb la norícia que compartires amb N A i amb mi, sabràs de què parle.\nJoana 9 de setembre de 2011, a les 13:56\nbrrrrrrrrrrrr presntació i notícia\nHelena Bonals 9 de setembre de 2011, a les 14:10\nJa sé de què parles.\nSobre el comentari: el peix gros es menja el petit, no hi ha lloc per tots. Per això jo faig els anticànons, per posar una mica les coses al seu lloc.\nlolita lagarto 9 de setembre de 2011, a les 15:47\nla llei de la selva és tan injusta...!\nHelena Bonals 9 de setembre de 2011, a les 16:14\nAlyebard: la foto és maca, certament, el meu comentari no sé si és el que l'autor pretenia, però no m'importa pas.\nlolita: el dia que algú posi algun dels meus antis a l'altura de la Rodoreda, s'haurà fet una mica de justícia.\nJordi Dorca 9 de setembre de 2011, a les 17:45\nAquest és un dels millors apunts que has escrit.\nD'un realisme corprenedor.\nJordi Dorca 9 de setembre de 2011, a les 17:46\nEscruixidor i terrible.\nHelena Bonals 9 de setembre de 2011, a les 18:03\nJordi: M'afalagues molt, venint de tu que tens un bloc que arrasa.\nJo a l'estiu anava a llegir sota l'alzina centenària de les Tàpies, prop de Navarcles, i m'adonava d'aquesta reflexió que faig ara. Veig que t'ha colpit molt. És així i ja està.\nJordi Dorca 9 de setembre de 2011, a les 20:43\nEns apuntem això de l'alzina.\nAudrey 10 de setembre de 2011, a les 22:02\nM'agrada la força i fermesa que desprésn aquest castanyer...\nHelena Bonals 11 de setembre de 2011, a les 9:13\nAudrey: sí, això és que ha viscut molts anys i amb plenitud.


Eto'o amb dos gols dóna la victòria al Barça en el partit amistós contra l'Ajax\nEl Barça ha tret el màxim rendiment als dos gols de Samuel Eto'o en la primera part per guanyar l'Ajax en el partit amistós que han jugat a Elx (2-1). Un partit en que tots dos equips han portat un bon gruix de jugadors titulars. De fet, el Barça de Frank Rijkard, ho ha fet amb els deu disponibles del primer equip i deu més del filial. Eto'o ha obert el marcador en el primer minut de partit. El mateix davanter, en el 29 ha marcat el segon amb un xut que ha fet aixecar els aficionats del seu seient. Lindgren en l'últim minut de partit ha posat el 2-1 definitiu.\n14/12/2004 - 00.00 Actualitzat 16/12/2004 - 10.43\nEl Barça ha anat per feina i Eto'o ha obert el marcador en el primer minut de partit. Ha estat després d'una bona jugada de combinació del Barça que el davanter camerunès ha finalitzat amb el primer gol del partit. El Barça ha dominat el ritme de l'encontre fins que l'Ajax holandès s'ha anat situant sobre el terreny de joc. Rosales en el minut 26, en la tercera aproximació de l'equip de Ronald Koeman a la porteria de Valdés, ha enviat una pilota al pal. Només tres minuts després Eto'o ha tornat a marcar. Ha estat en un golàs del blaugrana amb un xut col·locat des de fora l'àrea que ha sorprès el porter de l'Ajax. Quan semblava que s'arribaria al descans amb aquest marcador, el camerunès ha disposat d'una altra claríssima ocasió, però aquest cop el seu xut ha sortit fregant el pal. Si a la primera part el Barça ha esta qui ha tingut la possessió de la pilota, a la segona ha estat l'Ajax de Ronald Koeman. Malgrat tot, l'equip holandès tampoc ha aconseguit marcar. Van der Vaart ha enviat una pilota al travasser en l'ocasió més clara de l'Ajax, mentre que Javito en dues ocasions ha pogut fer pujar el tercer pel Barça. Tot i les nombroses ocasions de gol en aquest segon temps, el gol de l'equip holandès ha arribat en l'últim minut obra de Lindgren.\nEl Barça juga un partit amistós contra l'Ajax amb mitja plantilla del filial\nMárquez és dubte per al pròxim partit contra el València per una estrebada a la cuixa esquerra\nEto'o goleja en el Barça-Ajax


Bath Circle Bath Regne Unit - Ofertes d'hotels amb els MILLORS DESCOMPTES EN LÍNIA\n3 Northampton Street, Weston, Bath, Regne Unit, BA1 2SN - Excel·lent ubicació - Veure al mapa\nBarri Weston Bath Centre Bath Centre Bath Centre Bath Centre Bath Centre\nMés informació sobre Bath Circle\nSituat a Weston, Bath Circle és el lloc perfecte per gaudir de Bath i els seus voltants. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Bath Circle és compromet a que la seva estada sigui el més còmoda possible. A l'hotel s'hi pot gaudir d'unes comoditats de primera classe com habitació familiar.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Descobreixi una encantadora mescla de servei profesional i ampla gama de característiques a Bath Circle.\nCal que informeu el Bath Circle de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.


Gent Normal: TOP-5 CANÇONS DEL BARÇA\nTOP-5 CANÇONS DEL BARÇA\nSi ens aferrem a la definició estricta de la nostra web aquest post no hauria d’estranyar a ningú. A vegades anem a concerts raros i tal, sí, però hi ha una cosa que acostuma a passar per davant de tota lògica o fet cultural interessant: El Barça. Som molt del Barça i cada dimarts –o dimecres- i cada dissabte –o diumenge- el futbol acostuma a passar per sobre de tot. I sinó, ens connectem al minut a minut de l’Sport via mòbil per no perdre’ns cap gol. Com a fans absoluts del Barça, hem intentat recollir la relació que guarda el nostre club amb la música amb un top-5 per tots els gustos i obviant, també, alguns dels clàssics de la música nostrada com aquell ‘Jo sóc Barcelonista’, de la gran Guillermina Motta, Roser o Joan Manuel Serrat. Més que un club... si fins i tot la Patrícia Conde es posa samarretes del Barça!\n5 – ‘Tonight Tonight’ – Smashing Pumpkins\nSegurament aquest clàssic d’en Billy Corgan i companyia, quan molaven i feien discos que tenien un mínim interés, és el que més hem agafat amb pinces. Amb aquesta cançó ens declarem absolutament fans de Barça TV i els seus musicals, i no només perquè dos dels nostres col·laboradors hi treballin, que també, sinó perquè és la televisió que utilitza la música més indie de tota la graella. El nostre particular homenatge a la cançó que ha posat música a l’equip de bàsquet de la temporada passada. Especial atenció al bon gust del muntador quan en Basile encistella un triple al darrer segon del partit de la final de l’any passat de l’ACB. Gallina de piel.\n4- ‘Who’s ta man’ – Elias feat Frans\nL’arribada de l’Zlatan al Barça ens ha portat un fi estilista a l’atac culé i una banda sonora de luxe. Resulta que l’amic del nas gros i moviments de Taekwondo és un ídol a Suècia i per això li fan cançons. Ens va encantar des del primer dia d’aquest tema que va arribar als primers llocs de les llistes de vendes escandinaves. De nens cantants en podríem parlar un dia en un post per si sol: Joselito, Jordi, Lil Bow Wow i un llarg etceterà... però ara mateix el nostre referent és aquest Elias i la seva cançó que sembla ideal per fumar-se un porro amb els seus ritmes jamaicans.\n3- ‘Aquest any sí’ – Dream Team\nRecordar l’època del Dream Team no pot fer més que transportar-nos a bons moments. El Nuñez i el Cruyff discutint sobre porteres i pisos a Andorra, el Força Barça de l’Arús, l’estoy canshao del Romario, en Canut locutant Rumariu da Souza als partits de TV3... bones èpoques, sens dubte. Un dels moments més màgics d’aquells anys va arribar després de la seva primera lliga. El Barça va arrasar a la classificació d’aquell any després de mitjà decada veient com l’equip de Mordor guanyava la competició. Per celebrar-ho, als jugadors blaugrana no se’ls va acudir res més original que editar un vinil (els de La Escuela Moderna, n’estarien orgullosos) amb dues cançons cantades per Bakero, Beguiristain, Eusebio, Alexanco, Laudrup i Koeman. Rumors apunten a que un membre de la redacció se’l va comprar i l’ha perdut. Un clàssic.\n2- ‘Viva la Vida’ – Coldplay\nQuan semblava que no podíem més que renegar de Chris Martin i companyia, van i ens obsequien amb la cançó del triplet. Per nosaltres els Coldplay no serien el que diem un grup de referència, però resulta que sí que ho són per en Guardiola, que es dedicava a posar aquesta cançó a l’autobús que portava als jugadors des de l’hotel fins a l’estadi i això va convertir a ‘Viva la vida’ en l’himne de la gloriosa temporada passada. Després els britànics van ser una mica rancis i no van voler posar-se la samarreta al concert (concert per dir algo, que resulta que no se sentia res) que van fer a l’Estadi Olímpic. Això sí, van concedir una petita audiència a en Guardiola al backstage.\n1- ‘Jo porto al barça dins del meu cor’ – Jofre Bardagí i amics\nSi abans parlàvem del Dream Team d’en Cruyff ara toca parlar d’un altre tipus d’equip de somni, un de musical. La història de la música ha donat un grapat de super-bandes formades per membre de grans grups, el més recent l’experiment de Monsters Of Folk, que ens encanta per cert, o el més conegut, l’històric The Traveling Wilburys. Doncs aquesta super-banda no desmereix tals llegendes de la música: Beth Rodergas, Miquel Abras, Joan Masdeu, Marc Ros (de Sidonie), Titot, el cantant d’ulleres de pasta i melena hortera de Gertrudis i Josep Thio. Tot aquest equip d’insomni capitanejat pel gran Jorfre Bardagi. Tanta infausta figura junta només podien fer art, i sí està relacionat amb el Barça ja ni t’explico. Nosaltres també us portem al cor, amics.\nPublicado por JG a les 3:00\nEtiquetes: Barça, Forat Negre, Top-5


El Fons Valencià enforteix el turisme a l’Equador i l’adapta a l’actual situació sanitària\nL’entitat valenciana per la cooperació internacional al desenvolupament està executant, junt amb la Mancomunidad del Pueblo Cañari, una sèrie d’accions per apoderar el sector turístic del territori i per adaptar-lo a la nova situació derivada per la pandèmia de la COVID-19\nEntre les actuacions, s’han presentat 3 vídeos promocionals per a reactivar el sector turístic de la zona dins d’un marc de seguretat conjunta davant de la pandèmia i s’ha capacitat a persones emprenedores del sector turístic\nValència, 18 de gener de 2021.- El Fons Valencià per la Solidaritat, junt amb la Mancomunidad del Pueblo Cañari i altres entitats turístiques i governamentals, està desenvolupant diferents accions en matèria d’enfortiment turístic als municipis de Suscal, El Tambo, Biblián i Cañar de la província de Cañar, ubicada a la zona andina de l’Equador. L’objectiu principal d’aquest projecte és l’enfortiment econòmic i social de les famílies del territori mancomunat, dotant-les d’eines, les quals els permeta un desenvolupament i autonomia personal a través d’activitats laborals pròpies del territori. En aquesta fase s’ha accentuat la capacitació tècnica-turística a autoritats, directors departamentals i tècnics dels diferents municipis així com en la generació de coneixements de mesures de seguretat davant la COVID-19 en les persones emprenedores en matèria de turisme amb la finalitat de garantir la seguretat i el benestar tant de les persones emprenedores com dels i les visitants.\nDins del marc de les diferents actuacions, el Fons i la Mancomunidad han presentat 3 vídeos promocionals, dirigits al turisme nacional, per tal de, en aquests temps de crisi sanitària, social i econòmica, enfortir la divulgació dels atractius del producte turístic dels municipis equatorians participants. Aquests vídeos, que estan sent llançats per múltiples mitjans de difusió digitals i estan confeccionats amb els idiomes castellà i kichwa, exposen els principals atractius del territori mancomunat; sensibilitzen al sector turístic de la zona al voltant de protocols de seguretat davant la COVID-19; i consciencien i fomenten una cultura turística de qualitat entre les persones emprenedores de l’àmbit del turisme i les persones visitants. La realització d’aquests vídeos han anat alineats, també, amb la capacitació de les i els emprenedors turístics, els quals estan rebent coneixements directes no només de protocols de seguretat davant de la COVID-19 sinó que també d’estratègies i eines, com ara de màrqueting o d’aprenentatge d’idiomes, amb les quals la seua activitat diària sume a la reactivació del sector turístic de la mancomunitat.\nLa finalitat última d’aquest projecte, dotat amb un pressupost total de 72.239,34 € i el qual beneficia directament a 120 persones (persones emprenedores del turisme, autoritats i actors socials) i indirectament a 500 persones dedicades a les activitats turístiques, és aportar des del municipalisme valencià a la consecució dels Objectius de Desenvolupament Sostenible (ODS). En aquest sentit, la part més humana d’aquest és la contribució a la fi de la pobresa (ODS 1) i a la reducció de desigualtats (ODS 10), incidint amb una elevada incidència en l’articulació d’espais laborals que repercuteixen en una vida autònoma de les persones beneficiares del projecte a la Mancomunidad del Pueblo Cañari. Aquesta via autònoma afecta directament en un desenvolupament econòmic i social de les famílies del Cañar, les quals, a través de l’autorealització, entren en una dinàmica de creixement des de diferents àmbits com ara en l’augment d’habilitats transversals vinculades al teixit productiu del territori, increment de la capacitat econòmica pròpia i familiar, millora potencial de les possibilitats educatives de l’àmbit familiar, i contribució al progrés socioeconòmic de la zona mitjançant la potenciació del sector turístic, entre altres. A més a més, la realització del projecte, el qual també proporciona eines de seguretat sanitària contra la COVID-19, té una col·laboració directa amb la recomanació de l’Organització Mundial de la Salut (OMS), la qual senyala que la disminució i erradicació de la pandèmia només pot ser possible amb polítiques de cooperació entre pobles.\nEl President de la Mancomunidad del Pueblo Cañari, Álex Arce, ha expressat que la col·laboració conjunta amb el Fons està sent “un puntal de suport al sector turístic de la zona, un dels sectors més colpejats de la pandèmia”. A més, afegeix que “en aquests temps, el treball conjunt és fonamental per a plantejar alternatives, enfortir el producte turístic i capacitar a les persones que es dediquen a aquest àmbit”. Per la seua banda, el President del Fons Valencià per la Solidaritat, Álvaro Escorihuela, ha recalcat “la sinergia i el compartiment mutu de coneixements i experiències en aquest sector, doncs és el més fort de la Comunitat Valenciana i això provoca una innovació conjunta a aplicar en els dos territoris”. Escorihuela també ha volgut destacar “la gran incidència sobre les persones dels municipis de la Mancomunidad del Pueblo Cañari que té aquest projecte, ja que s’està construint un context econòmic i social perquè les famílies es realitzen personalment i laboralment i creen un marc d’autonomia”.


El Convent de les Arts acollirà, diumenge 25 de novembre a les 18h, Les set cabretes de la Cia. Teatro Los Claveles; un espectacle en col·laboració amb el Festival GUANT de Titelles, recomanat a partir d'1 any.\nTeatro Los Claveles conta als més menuts la història d'un bosc on vivia una mare Cabra amb les seves set Cabretes. La narració clàssica no perd sentit, els perills aguaiten i la por, innata en el ser humà, cobra vida en la figura del Llop. La tendresa i la calidesa de les històries de sempre, narrada a través del joc i les cançons ens permet connectar d'una forma senzilla però efectiva amb la imaginació del nen/a i viatjar d'una forma divertida per la fantasia.\nLa mare cabra ha d'anar al mercat i les set cabretes es quedaran soles a casa, però amb l'advertència que no han d'obrir la porta a ningú. No obstant això, el Llop ferotge no tardarà a trucar a la porta. Per mitjà d'enganys aconseguirà entrar a la caseta i menjar- se'ls a tots, però la cabreta més petita s'escaparà i amb la mare cabra aconseguirà rescatar els seus germanets de la panxa del llop i per descomptat alliberar-se d'ell per sempre, ja que empatxat de pedres caurà al riu i mai més tornarà a espantar a ningú.\nLes entrades es poden comprar anticipadament a la Casa de Cultura Ca Cosme d’Alcover, a través del web www.conventarts.cat i a la taquilla del Convent de les Arts des d’una hora abas de l’inici del concert. El preu és de 6€ en l’entrada general i de 4€ si es disposa del Carnet del Convent de les Arts. L'espectacle forma part dels abonaments Petits i Grans i General.\nL'Escola Mare de Déu del Remei d'Alcover serà l'escenari, dijous 22 de novembre a la tarda, del taller titelles a càrrec de Paca Garcia, titellaire de la veterana companyia de titelles murciana Teatro de Los Claveles, amb els nens i nenes d’educació infantil.


Foment del Treball i Acció Preventiva reconeixen Boix per la seva tasca en prevenció de riscos laborals - Grup Boix\nFoment del Treball i Acció Preventiva reconeixen Boix per la seva tasca en prevenció de riscos laborals\nBoix rep el reconeixement de Foment del Treball i Acció Preventiva per la seva sensibilitat en la salut i la seguretat laboral. Durant una jornada organitzada per aquestes entitats, Mar Jiménez i Marçal Camps, de l’equip de Recursos Humans de Boix, van realitzar una ponència per explicar el pla estratègic per a la gestió integral de Prevenció de riscos laborals i van recollir el reconeixement en nom de l’empresa.\nActualment, el grup familiar gestiona 2 plantes de producció al Berguedà —2 serradores, una planta d’embalatge— i dona feina a 120 persones de la comarca que, amb la seva activitat, transformen 180.000 tones de fusta anuals en fusta serrada, embalatges, biomassa o elements per a la seguretat viaria.\nAl llarg de cinquanta anys, Boix ha diversificat i ampliat la seva activitat per crear valor al capital natural forestal mentre treballa en la preservació dels boscos. En aquest sentit, ha implantat nova tecnologia i ha incorporat la digitalització dels seus processos per millorar l’eficiència i la seguretat d’un dels sectors econòmics més antics i arrelats en el nostre país.\nBoix obre una planta solar fotovoltaica a la seu de Puig-reig\nRaul Romeva visita la seu del Grup Boix a Puig-reig\nA principis d’any Grup Boix va obtenir el certificat ISO 14001, que reafirma el compromís per la sostenibilitat, la prevenció d’efectes contaminants i la ...


Desarticulen un grup criminal que havia robat en establiments de telefonia mòbil a Mataró\nSuccessos // 11 de juny - 13:51h\nEls detinguts haurien comès fins a sis robatoris amb violència en municipis de l'àrea metropolitana de Barcelona\nFragment de vídeo d'una de les actuacions. Foto: Mossos\nEls Mossos d'Esquadra han desarticulat un grup criminal especialitzat en robatoris violents en establiments de telefonia mòbil, que va robar a Mataró i a altres municipis de la província de Barcelona. En l'operació han detingut dos dels quatre integrants del grup, dos homes de 31 i 36 anys. La investigació es va iniciar a partir de la detecció d'un increment significatiu dels robatoris violents en botigues de telefonia mòbil. El lladres actuaven sempre de la mateixa manera: primer un o dos individus entraven al comerç amb la cara oculta i intimidaven els empleats amb un ganivet de grans dimensions o un tornavís i posteriorment un d'ells amenaçava un treballador perquè l'acompanyés al magatzem i s'enduia tots els terminals de telefonia que podia, mentre l'altre agafava els diners de la caixa registradora.\nPosteriorment tots dos fugien en una motocicleta que prèviament havien sostret per, més tard, canviar de vehicle i marxar amb un monovolum d'un cooperador que tenien. Durant la investigació, els agents han acreditat que el líder del grup, amb l'altre detingut però també amb d'altres persones, hauria participat en fins a sis robatoris d'aquestes característiques. Un dels robatoris va ser en un saló de jocs i la resta en botigues de telefonia de l'Hospitalet de Llobregat, Cornellà, dos a Cerdanyola del Vallès, Mataró i Sant Feliu de Llobregat.\nEn total es calcula que els lladres s'haurien endut 3.348 euros en efectiu de les caixes registradores i més de cent terminals amb un valor aproximat de 50.000 euros. La detenció dels dos principals integrats es va produir el 30 de maig a Gavà. El líder de la organització va ingressar a presó però l'altre detingut va quedar en llibertat amb càrrecs. L'operació continua oberta per tal de detenir els dos integrants del grup que queden.


El Dipòsit Legal de Catalunya: noves perspectives / El Blog de la BC / Inici - Biblioteca de Catalunya\nEts a: Inici / El Blog de la BC / El Dipòsit Legal de Catalunya: noves perspectives\nEtiquetes: Dipòsit legal , Patrimoni bibliogràfic\nEl dipòsit legal té com a missió recollir exemplars de les publicacions de tot tipus i en qualsevol suport, destinades a la distribució o comunicació pública, amb la finalitat de preservar el patrimoni bibliogràfic, sonor, visual, audiovisual i digital, i permetre'n l’accés a la ciutadania.\nLa Biblioteca de Catalunya és el centre de conservació del dipòsit legal català. També és responsable de les oficines que gestionen el dipòsit legal a Catalunya.\nFins al 29 de juliol de 2011, la normativa aplicable al dipòsit legal era la dels anys 1957, 1971 i 1973. La Llei 23/2011, de 20 de juliol, de dipòsit legal, ha creat un nou marc legal, adaptat a les noves realitats del S. XXI. Entre altres novetats, cada comunitat autònoma té la potestat de regular la gestió del dipòsit legal. El reglament de Catalunya es va aprovar el passat dia 9 d’octubre, amb el Decret 116/2012, de 9 d'octubre del dipòsit legal.\nEls canvis més remarcables són:\n- L’editor és el responsable de constituir el dipòsit legal. Fins a l’entrada en vigor de la nova llei, la responsabilitat era de l’impressor. Aquesta novetat garanteix la preservació d’un patrimoni documental més coherent i la conservació dels documents íntegres (quan estan formats per més d’una unitat física), ja que l’editor farà arribar els documents tal com seran distribuïts públicament.\n- Els recursos electrònics publicats en línia també són objecte de dipòsit legal i això permet la conservació de l'arxiu d'internet.\n- Les reimpressions no necessiten un número de dipòsit legal diferent del de l’edició original.\n- Els editors de fora de Catalunya que publiquin en català o aranès, hauran de fer arribar a la Biblioteca de Catalunya un exemplar de cada obra.\nEs redueix la quantitat d’exemplars a lliurar per part dels editors, productors, etc. Com a màxim seran quatre exemplars i, en certes tipologies de material, la quantitat es redueix fins a un exemplar.\nAquests canvis actualitzen el corpus jurídic i fomenten la participació activa del sector editorial. L'objectiu d'aquesta actualització legal és conservar de manera coherent el patrimoni intel·lectual català.\nPodeu trobar més informació a la web de la BC\nSecció de Coordinació del Dipòsit Legal de Catalunya\nLa Llei 23/2011, en la seva disposició addicional tercera, especifica que els editors estan obligats a lliurar un exemplar publicat en una llengua cooficial al centre de conservació que determini cada comunitat autònoma. En el nostre cas, és la Biblioteca de Catalunya.\nNou reglament de DL\nGràcies Maite, molt interessant. Em demano com un reglament català pot obligar un editor d'un altre territori que publiqui obres en català, occità o aranès. Potser la llei estatal ho contempla?


70 Anys de Falla Oeste\nEl divendres 22 d'abril el Casal Faller Pascual García va celebrar la presentació de la imatge del 70 aniversari de la comissió. L'acte, presentat per Noelia Vargas va explicar el disseny, fet pel faller i dissenyador Valentín Alcalà, que va tindre gran aceptació entre els assistents. Una imatge inspirada en la Plaça Valgamedios és la creació per als #70AnysOeste, tal i com va explicar:\nLa imatge pensada per a la celebració, és tracta d’una composició neta, una composició clara i senzilla que transmeta la importància de l’aniversari i a la vegada els valors i característiques que simbolitzen el que significa “Falla Oeste”.\nLa imatge és conforma de dos colors: negre i groc sobre fons blanc. El negre traca de transmetre la fortalesa de la comissió durant aquests 70 anys. El groc, és el sentiment de la falla, els valors d’una comissió que porta fent festa fallera des de 1947. Tot açó sobre un fons blanc que representa l’estabilitat, decisió i innovació d’una comissió que avança per continuar al capdavant de les Falles de Dénia. La composició i la tipografia de la imatge correspon a una estructura basada en la geografia de la Plaça Valgamedios, l’epicentre de l’Oeste.\nEl “7” adopta la forma de la façana oest del barri traçada per les zones de màxima circulació. El “0” de manera més arrasada, representa la ubicació dels monuments en la plaça. Aquesta forma circular de doble color negre-groc, representa el cicle faller durant els 365 dies de l’any que aquesta comissió tan bé practica.\nPer finalitzar trobarem l’eslògan “70 Anys Falla Oeste”, que juntament amb la tipografia numèrica formen un quadrat de proporcions aurees quedant una composició equilibrada i compensada a l’altura de la comissió.\nPer sopar vam tindre unes fantàstiques coques valencianes fetes al casal de la manera més tradicional que van agradar i molt a tots els que soparen allí. Sense dubte el 70 aniversari de la Falla Oeste no podía començar de millor manera.


Manuel Bustos, condemnat a tres anys de presó per la retirada de multes a familiars | Ràdio Sabadell\nManuel Bustos, condemnat a tres anys de presó per la retirada de multes a…\nBustos, sortint dels Jutjats/ Roger Benet\n14.12.2018 13:37 Karen Madrid\nManuel Bustos, condemnat a tres anys de presó per la retirada de multes a familiars\nL'exalcalde de Sabadell, Manuel Bustos, suma una nova condemna pel cas Mercuri; ara per la peça sobre la retirada de dues multes d'aparcament a la seva dona i als seus fills. Segons acaba de fer saber el Tribunal Superior de Justícia de Catalunya, l'Audiència de Barcelona condemna l'exbatlle a 3 anys de presó i a 16 anys d'inhabilitació per a l'exercici d'un càrrec públic per dos delictes de tràfic d'influències. Amb aquesta sentència, l'exlíder socialista podria entrar a presó, ja que la condemna se suma a la de la peça Montcada, d'un any i 4 mesos, per haver forçat l'alcaldessa de la localitat vallesana a contractar un ex-alt càrrec de la Generalitat. A part de la pena de presó i inhabilitació, haurà de pagar una multa de 400 euros.\nBustos, però, no és l'únic condemnat en aquesta causa. L'exintendent de la Policia Municipal de Sabadell, Josep Miquel Duran, té una pena de 15 mesos i un dia de presó per un delicte de tràfic d'influències. A més, també serà inhabilitat 7 anys i mig i haurà de pagar una multa de 301 euros. Per contra, l'Audiència de Barcelona ha absolt Bustos i Duran dels delictes de prevaricació. L'aleshores tècnic Xavier Izquierdo també ha quedat absolt del delicte de malversació que se li atribuïa.\nAquesta és la segona sentència del cas Mercuri, 6 anys després de l'esclat de la trama. Encara resten obertes una trentena de peces, la majoria en fase d'instrucció. El judici per la peça de les multes es va celebrar el mes de juny.


Les entranyes del Teatre Conservatori oferiran tres dies de terror per Tots Sants | NacióManresa\nLes entranyes del Teatre Conservatori oferiran tres dies de terror per Tots Sants\nUna vintena d'actors oferiran un recorregut per les estances menys conegudes del teatre el 31 d'octubre, i l'1 i 2 de novembre\nper Redacció, 25 d'octubre de 2019 a les 14:45 |\nEl Teatre Conservatori de Manresa es transformarà en un passatge de terror els dies 31 d'octubre, 1 i 2 de novembre amb Terror Show al Teatre Conservatori. Un recorregut de més de 500 metres i amb la participació d'una vintena d'actors pels llocs més prohibits del teatre.\nDurant tres dies es podrà fer aquest circuit entre les 20h i les 23h amb passis que començaran cada mitja hora (l'últim passi serà a les 22.30h) amb grups de 10 persones. Les entrades tenen un preu de 8€ (6€ si la compra es fa anticipadament) i es poden comprar a taquilles del Kursaal, per internet, o a partir del dia 31 d'octubre a la mateixa taquilla del Teatre Conservatori.\nGairebé una vintena d'artistes de Manresa i del Bages participaran en aquest passatge de terror ambientat en l'antic teatre del Conservatori amb més de 140 anys d'història, el qual havia estat un convent de frares el s. XIV, i on encara es conserva a dia d'avui, el cementiri on reposen molts cossos.\nEls espectadors entraran en una història que els obligarà a realitzar un recorregut amb diverses proves i situacions, i en què l'únic objectiu serà poder-ne sortir. Una oportunitat per visitar els espais del teatre tancats des de fa anys i desconeguts pel públic, que per motius que els antics treballadors no volen revelar, varen ser clausurats i tapiats. Ara, nosaltres els obrirem.\nTerror Show al Teatre Conservatori, dirigit per Marc Antoine Picard, està organitzat per l'EAEManresa, l'Escola d'Arts Escèniques de Manresa (amb l'ajuda de direcció, producció i participació dels seus alumnes d'estudis professionals de teatre), Cop d'Ull Teatre - Microteatre (amb la participació d'actrius i actors professionals) i Manresana d'Equipaments Escènics.\nFires i festes, tots sants, Passatge del Terror, teatre conservatori


Javi Martínez haurà de ser operat\nL'extrem dret andalús del Nàstic, Javier Martínez, haurà de passar per quiròfan, finalment, per culpa de la pubàlgia que l'ha fet estar de baixa els darres mesos. Martínez, que va començar a notar aquestes molèsties a finals de la temporada passada, doncs, no n'ha tingut prou amb tractament rebut fins ara i la lesió l'obligarà a passar per quiròfan el més aviat possible.\nQuan aquesta lesió es va detectar, a finals de la temporada 2012/2013, club i jugador, aconsellats pels serveis mèdics del club i per especialistes externs experts en la matèria, van decidir seguir un tractament passiu que volia que el jugador estigués el menor temps de baixa possible, sent a la vegada igual d'efectiu. Per aquest motiu el jugador durant tot l'estiu, inclòs el pèríode de vancances, ha treballat amb un equip de recuperadors proporcionats pel club, per tal que la seva recuperació fos total.\nEl seu retorn a l'equip en pretemporada, però, no va ser amb l'evolució desitjada. Per aquest motiu els serveis mèdics del club han decidit aquestes darreres setmanes posar-lo al marge dels companys i fer noves proves. Un cop estudiats els resultats d'aquestes proves pels propis serveis mèdics i per especialistes externs, i vist que el tractament seguit fins ara no ha acabat amb la lesió, s'ha decidit aquesta passada nit que el jugador passi per quiròfan. L'operació ja ha estat demanada i s'espera ara que es posi data, ja que el club i el jugador volen que sigui el més aviat possible.


NEST de Marie Gyselbrecht - HOP\nNEST de Marie Gyselbrecht\nConvocatòria oberta per a ballarins/es i performers professionals\nHOP Plataforma i Danseu Festival iniciem, l’any 2018, una col·laboració a llarg termini, de cuina a foc lent, de reflexió sobre les danses urbanes, la creació contemporània i el teixit cultural català. Què entenem de cada concepte i quina relació mantenen?\nCada vegada més, la creació contemporània utilitza i es nodreix de cossos i tècniques de danses urbanes, però, té l’escena local catalana de danses urbanes les eines i els circuits necessaris per crear en una direcció contemporània? Creiem que no sempre. Per això, volem afavorir, patrocinar, contribuir a aquesta transversalitat multidireccional de diferents disciplines artístiques dins d’una mateixa creació, tant en el seu procés com en els contextos d’exhibició.\nAixí neix NEST, una producció que parla de les contradiccions de crear un lloc segur, una casa als carrers; de construir el teu niu en un espai públic. Una creació site-specific per a carrer i espais no convencionals, per a 3 intèrprets, sota la direcció i mirada de la coreògrafa i creadora contemporània, Marie Gyselbrecht, i la mirada externa de Jordi Duran i Roldós.\n“El cos com a niu, el nostre container d’intimitat.\nLa necessitat de tenir un niu, un espai segur on aïllar-se del món exterior.\nLa necessitat de sentir-se a casa.\nPerò, què passa quan la teva casa és l’espai públic? Què passa quan la teva privacitat és forçada a existir en públic? Com i quan travessem aquesta frontera?\nLa impossibilitat de tancar la porta, no tenir seguretat, estar constantment envoltat d’estímuls exteriors… ser vulnerable.”


Josep Pla i l’automòbil – Lector de fons\ndimecres, 30 Abril 2008 by Ramon\nJosep Pla i l’automòbil\nAvui volia penjar un post que parlés de dos elements d’actualitat, d’avui, d’aquesta tarda: el pont que comença i els cotxes que se’n van. Però no he recordat cap poema ni cap conte que en fes esment. He acabat buscant entre les cites d’un home que ha parlat de tot. Copio, doncs, un text d’en Josep Pla. Hi surt un pont, però no és de festes laborals; parla de cotxes, però no dels embussos. M’hauria encantat llegir les seves opinions sobre les cues que es formen aquests dies… Pla explica perquè no conduïa, i ho fa amb gràcia:\nTinc l’absoluta convicció que, posat a manejar un volant, hauria topat, per simple distracció, ineluctablement, amb un arbre, una paret, un pont o una forma o altra d’urbanització. Hauria quedat aclaparat. Ara bé: per a quedar aclaparat, ja en tinc prou amb els meus mediocres elements naturals.\nAquesta entrada s'ha publicat en Pàgines viscudes i etiquetada amb cotxe, Josep Pla. Afegiu a les adreces d'interès l'enllaç permanent.\n← Les flors medievals d’Álvaro Cunqueiro\nPer arribar a bon port, encara que anem a peu →\n2 pensaments sobre “Josep Pla i l’automòbil”\nAnna | dissabte, 3 Mai 2008 a les 3:32 pm\nHola Ramon, a veure qu’et sembla aquest:\nLa vida és un seguit de canvis,\nen tots sentits les coses és transformen.\nNo hi ha rés acabat ,\ntot muda de compàs\nsegons el ball que toca.\nAixò té explicació\nen llarga restrellera,\nben equipat i aguantant\nSón uns nous penitents,\narrencant i parant\ntal com és feia avans\nentres altres raons\nper massa cançoneres,\ni les veiem tornar\nenlloc de caminar\ncirculant en primera.\nRamon | diumenge, 4 Mai 2008 a les 10:04 am\nLa propera vegada que vulgui parlar de les cues de cotxes, ja sé quin poema em vindrà al cap. Claredat i molt de seny: aquest poeta parla amb la veu de l’experiència. M’ha fet il·lusió trobar-me’l aquí…


Hotel Garden Albissola Marina Itàlia - Ofertes d'hotels amb els MILLORS DESCOMPTES EN LÍNIA\nVeure tots els 14 allotjaments a Albissola Marina.\nViale Faraggiana 6, Albisola Marina, Albissola Marina, Itàlia, 17012 - Veure al mapa\n"Lovely fruit selection at breakfast. Very friendly accommoda..."\nL'Hotel Garden és a només 20 m de la platja i a 10 minuts a peu de l'estació de tren d'Albissola. Ofereix WiFi gratuïta, piscina i gimnàs. El port de creuers de Savona és a 3 km. Totes les habitacions disposen d'aire condicionat i TV per satèl·lit. Tenen un estil funcional amb terres enrajolats i mobles de vímet. Algunes disposen de balcó amb vista sobre el mar de Ligúria. El restaurant ofereix cuina regional i internacional amb molt de marisc fresc. Cada matí se serveix un bufet d'esmorzar. Aquest hotel, de gestió familiar, presenta una sèrie de pintures, escultures i ceràmiques d'artistes moderns. L'establiment disposa d'una sala de jocs. D'octubre a març, hi ha ampolles d'aigua de franc al minibar, i els clients tenen accés gratuït al garatge durant aquest període.\nComentaris de Booking.com (1002)Comentaris d'Agoda (3)


abril de 2018 – Coordinadora de Ball de Bastons de Catalunya\nPer a millor organització interna, des de l’any 2009, es va dividir el territori de Catalunya en set àmbits geogràfics anomenats territorials: Comarques Gironines, Terres de Ponent, Comarques Centrals, Vallès, Regió de Barcelona, Penedès i Comarques Meridionals. A partir d’aquest moment, l’entitat comença també a moure’s per organitzar esdeveniments per a cadascuna d’aquestes noves territorials les quals estan constituïdes per les diferents colles del territori en qüestió. No totes s’inicien a la vegada sinó que atenent a les necessitats i inquietuds de cadascuna, s’enceten un tipus de projectes o altres. En el cas de la Regió de Barcelona -la qual estarà formada per les comarques de: Baix Llobregat, Barcelonès i Maresme.- no ha estat fins aquest any 2018 que s’ha pogut organitzar el primer esdeveniment de la Territorial el qual s’anomenarà a partir d’ara “Repicada Bastonera de la Regió de Barcelona”.\nEl dissabte 21 d’abril es va dur a terme la I Repicada de la Regió de Barcelona que va comptar amb la participació d’un total de 12 colles. Aquestes foren: els Bastoners de Casc Antic de Barcelona, els Bastoners del Raval, la Colla Bastonera de Gràcia, Colla Jove de Bastoners de Castelldefels -ACP-, Colla de Bastoners d’Esplugues de Llobregat, Bastoners de Mataró, Els Ceballuts (Bastoners de Sant Feliu de Llobregat), Ball de Bastons del Clot, Bastoners de Gavà, Els Picacrestes Colla Dansaire, Bastoners de l’Esbart Dansaire de Sant Adrià de Besòs i la colla amfitriona El Bastó de Sarrià.\nA continuació, podeu veure el programa i el cartell de l’esdeveniment. A més, podeu veure una petita galeria de fotografies de la jornada! Una gran jornada, sense dubte!\nEl dissabte 21 d’abril es realitzà una jornada cultural, anomenada NósAltres Prest, a la població d’Estella-Lizarra (Navarra). Impulsada des de la plataforma ciutadana Gure esku dago (està en la nostra mà), fou un acte de tot el dia que comptà amb diferents grups culturals de diverses regions i on hi fou present el grup de Bastoners i Caramelles de Santa Maria d’Oló que representaren el Ball de Bastons de Catalunya durant la jornada.\nAcabada l’actuació, la colla de Ball de Bastons es va incorporar a les festivitats programades i van dormir al poble convidats i convidades per l’organització.\nUna gran actuació i un gran dia per a Catalunya i per a Navarra! Us adjuntem el cartell de l’acte i una selecció de fotografies amb el nostre toc bastoner!\nPer a millor organització interna, des de l’any 2009, es va dividir el territori de Catalunya en set àmbits geogràfics anomenats territorials: Comarques Gironines, Terres de Ponent, Comarques Centrals, Vallès, Regió de Barcelona, Penedès i Comarques Meridionals. A partir d’aquest moment, l’entitat comença també a moure’s per organitzar esdeveniments per a cadascuna d’aquestes noves territorials les quals estan constituïdes per les diferents colles del territori en qüestió. No totes s’inicien a la vegada sinó que atenent a les necessitats i inquietuds de cadascuna, s’enceten un tipus de projectes o altres. En el cas de la Regió de Barcelona -la qual estarà formada per les comarques de: Baix Llobregat, Barcelonès i Maresme.- no ha estat fins aquest any 2018 que s’ha pogut organitzar el primer esdeveniment de la Territorial el qual s’anomenarà a partir d’ara “Repicada de la Regió de Barcelona”.\nAixí doncs, ja podem dir que tenim al caure la I Repicada Bastonera de la Regió de Barcelona que es durà a terme el dissabte 21 d’abril a Sarrià (Barcelona) de la mà del Bastó de Sarrià que enguany celebra el seu 5è aniversari. La jornada començarà de bon matí [8.30h] amb unes matinades bastoneres, seguit d’una xocolatada i tot un conjunt de propostes tals com tallers, exposicions i xerrades. A la tarda, tindrem la cercavila que donarà el tret de sortida a les 18.00h pel Casc Antic de Sarrià. Per finalitzar el dia, tindrem una potent proposta de concerts que començaran a les 22.00h a la Plaça de la Vila.\nPodeu veure el programa i el cartell de l’esdeveniment a continuació! Ara sí que sí! Ja sabeu què fer aquest dissabte! Totes a gaudir de la I Repicada Bastonera de la Regió de Barcelona.\nÉs principis d’Abril i tal com vàrem parlar a l’Assemblea General del passat 10 de Març, tornem a presentar la línia de subvenció de la Coordinadora de Ball de Bastons de Catalunya.\nTothom pot fer Ball de Bastons! és una línia interna de l’entitat i per tant només es pot accedir a ella si la colla forma part de la Coordinadora. És un dels serveis que creiem que s’han de poder oferir a les entitats federades. Esperem que us motivi i us il·lusioni tant com ens ha emocionat a nosaltres poder treballar en aquest afer. Aquesta línia de subvenció, dotada amb 1000€ (500€ per projecte), pretén ser una eina d’ajut a les entitats sol·licitants les quals tenen com a objectiu la promoció i difusió del Ball de Bastons.\nPodeu consultar les bases al següent enllaç: TOTHOM POT FER BALL DE BASTONS\nUs animem a participar i també a preguntar tot allò que necessiteu al respecte a subvencions@balldebastons.cat\nCom ja és una tradició consolidada, en el marc de les festes de Sant Isidori, el Casal Popular l’Arreu omplirà els carrers i les places de la ciutat amb la 10a Tarda Bastonera de Mollerussa, que tindrà lloc el proper dissabte 7 d’abril.\nAixí, a partir de les 6 de la tarda, a la plaça Major de Mollerussa es concentraran els Bastoners del Casc Antic de Barcelona, la Colla Bastonera del Casal Pere III de Balaguer, el Ball de Bastons de Salou, la Colla Bastonera infantil de l’Escola Les Arrels de Mollerussa, la Colla Bastonera del Casal Popular l’Arreu de Mollerussa, i s’estrenaran per primera vegada, la Colla infantil dels Bastoners de l’Arreu de Mollerussa.\nDurant tres mesos, una quinzena d’infants de 8 a 12 anys, han estat aprenent les picades bàsiques dels balls de bastons, posant els fonaments de la colla infantil dels bastoners de l’Arreu i perpetuar la tradició bastonera a les terres de Ponent.\nDesprés dels balls de presentació a la plaça major, les bastoneres ballaran en cercavila pel carrer de la Vilaclosa, carrer Jacint Verdaguer, plaça Pla d’Urgell, plaça de l’Ajuntament, Plaça Manuel Bertran, i novament a la plaça Major, on es realitzarà els balls de comiat de cada colla bastonera i es clourà la 10a Tarda Bastonera de Mollerussa amb un ball conjunt amb tots els bastoners i bastoneres.


Carta de Jordi Cuixart a Jaume Asens: “Intentant prendre’ns la força, ens l’han donada tota”\nEl president d’Òmnium Cultural, Jordi Cuixart, intervenint a l’Assemblea General Ordinària el 28 de gener del 2017 / JORDI BATALLER\nHe començat aquesta carta diverses vegades, però avui he rebut la visita de l’Olivier Peter i d’en Benet Salellas, i he sabut que era el dia d’acabar-la. Sou una generació d’advocats “militants” que encarneu el bo i millor de la lluita antifeixista, recuperant els clàssics com Vergès, Liebknecht o Dimitrov, ens feu a tots una mica més lliures.\nL’última visita fou el dia de la nostra arribada a Lledoners, i la darrera abraçada durant la trobada (en sala!) amb el Pablo Iglesias a Soto del Real, el 26 de maig, pocs dies abans del nostre trasllat. Volia dir-te que ets de les persones que més admiro per la teva coherència i valentia, per no tenir por de sortir del ramat i fugir del dogmatisme, en paraules d’en Sergi Picazo: un home de frontera; com deia el president Torra: un home pont.\nTambé et vull donar les gràcies per ser-hi sempre i, fins i tot quan dissentim, conec poca gent que dediqui tants esforços com tu a matisar els posicionaments i trobar-ne oportunitats. Gràcies per tota la complicitat durant aquests nou mesos de captiveri, però sobretot per l’abans etern, quan els focus eren lluny i discutíem en aquelles sobretaules inacabables a la Vila de Gràcia, a la terrassa de la Nel·la i en Bosch, o a l’acabar la ‘mani’ de torn. Podria passar-me hores explicant com hi ets sempre, dalt l’escenari a Nou Barris defensant la democràcia o a peu de carrer per tancar els CIE, davant els col·legis l’1- O o bé amb els actes de “Demà pots ser tu“, per conscienciar la ciutadania sobre la vulneració de drets fonamentals, o també a la ‘mani’ dels drets socials de la Via Laietana, als actes de la Model contra els crims del franquisme o a les Nits de Santa Llúcia; sense cultura no hi ha revolució.\nJa veus que no he pogut evitar de parlar-te del passat, però ho he fet des de la barricada de paraules que apuntala un compromís compartit que, malgrat l’empresonament, es manté intacte i amb la mirada fixada en el futur. Avui, el bolígraf i el paper s’han convertit en uns aliats imprescindibles i és així com em passo moltes hores pensant, llegint i escrivint, també mirant el firmament i redescobrint els núvols i els ocells. Maleït el dia que vàrem deixar de mirar el cel per abaixar el cap amb l’excusa de mirar el mòbil.\nVolem acollir i volem decidir, les dues cares de la mateixa moneda en la lluita inesgotable per un futur millor\nDurant aquests temps a la presó he pogut conèixer molta gent arribada amb pastera; recordo un company arribat de Mali, que tenia més de 40 germans. Ell és mandinga i el seu objectiu en la vida és poder fer una família a Catalunya, parlar català i viure en pau. I és així com cada dia els meus pensaments també són pels oblidats, pels milers de persones que, intentant sortir de la misèria, abandonen els marges i acaben ofegats al mar o sentenciats per la malèvola inacció dels estats. És en les situacions límit quan surt el millor de les persones; per això estic convençut que la dignitat, l’humanisme i la cultura s’acabaran imposant a la intolerància i la xenofòbia al món en general, i Catalunya i Barcelona en particular hi tenim molt a dir. Volem acollir i volem decidir, les dues cares de la mateixa moneda en la lluita inesgotable per un futur millor per a tothom. “La Mediterrània se’ns mor i tu i jo morim en ella”.\n“Parla, però parla amb tendresa, perquè és tota l’ajuda que pots donar”, deia John Berger. Perquè ens necessitem els uns als altres per defensar-nos i contraatacar en aquest moment de cops sistemàtics a les llibertats vulnerades i de persecució de drets civils i col·lectius.\nPer això la realitat s’imposa davant dels ridículs i absurds intents de confrontació identitària. I també perquè, seguint fidelment el propòsit d’Òmnium, sempre és temps de cosir i de recosir. I ho continuarem fent de l’única manera que sabem, al voltant de la cultura com a eina imprescindible de cohesió social. “Jo vinc d’un silenci que romprà la gent que ara vol ser lliure i estima la vida”. Els versos de Raimon han ressonat al mòdul 4 de la presó de Soto del Real. I avui ho continuen fent al mòdul 2 de Lledoners.\nÉs un orgull que siguis un dels 125.000 socis que fa d’Òmnium una autèntica entitat transversal al servei dels grans consensos del país. Tot això només té sentit si hi som tots i no ens deixem ningú pel camí; som davant d’un intent de càstig col·lectiu, com bé dius, i, per tant, la resposta ha de ser també col·lectiva. Avui són artistes censurats, llibres segrestats, polítics i representants de les entitats empresonats… Però, com diem en la nostra darrera campanya impulsada amb Irídia, NovACT, la Fundació per la Pau i l’Institut de Drets humans de Barcelona: “Demà pots ser tu”.\nSom més poble ara que mai, perquè la veritable revolució començava a l’interior de cadascú de nosaltres\nCom bé dius, som més poble ara que mai, perquè la veritable revolució començava a l’interior de cadascú de nosaltres, autodeterminats en no cedir a ningú mai més les regnes del nostre futur. I sí, en decidir-ho tot, des d’allò més local fins al destí més global. De nou, intentant prendre’ns la força, ens l’han donada tota.\nLa unitat contra el feixisme i el racisme, on sempre hem coincidit, és avui un mínim comú múltiple on retrobar-nos per seguir lluitant contra la injustícia d’un Estat que pretén jutjar la democràcia. Amb la lliçó vital i insubornable de referents compartits com l’August Gil Matamala (hauries de veure com s’acomiada del locutori alçant el puny, és tot dignitat) o l’amic Jordi Borràs, a qui creuen que podran silenciar esbatussant-lo a plena llum del dia amb placa de policia. Farem bé de no minimitzar, ni normalitzar, aquesta espiral de violència neofatxa (que en diu en Lluís Llach), ni a Nou Barris ni a la Marina, ni enlloc.\nLa persistència i les capacitats anònimes i col·lectives sempre ens han fet grans. Vam madurar col·lectivament amb l’acte de desobediència civil i pacífica més gran d’Europa dels últims anys, que va desfermar la ira irracional dels poders de l’Estat perquè venim d’una “correlació de debilitats”, que encertadament descrivia Montalbán. Per això l’1-O va tornar a demostrar que aquesta és una causa, per sobre de tot, democràtica.\nEns volen tancats a casa o a la presó, i fa massa temps que hem decidit que no volem tenir més por\nSeguim enfortint, doncs, el sentiment de pertinença col·lectiva per enfortir la legitimitat democràtica, per aconseguir una societat més lliure, més pròspera i cohesionada en la seva diversitat. Defensarem el dret a la dissidència política, el dret a la discrepància, a la diferència, a la voluntat de decidir-ho tot sense cap limitació, a la mobilització pacífica com a instrument de pressió política, perquè ens volen tancats a casa o a la presó i fa massa temps que hem decidit que no volem tenir més por. És obvi que alguns ens voldrien dividits, confrontats entre els diferents pobles de l’Estat i embarrancats dins de Catalunya, però jo crec que estem més units i determinats que mai. No renunciarem als valors republicans, ni a la justícia, ni a la igualtat, ni a la llibertat per a tothom.\nAbans de marxar, l’Olivier Peter m’ha regalat un exemplar del llibre ‘AMNISTIE – Conférence d’Europe Occidentale pour l’Amnistie aux emprisonnés et exilés politiques espagnols’, que es va celebrar a París entre el 25 i 26 de març de 1961. En aquest dossier s’hi recull també l’impacte internacional de la lluita dels demòcrates de l’Estat i d’Europa per les Llibertats, i la dedicatòria a la contraportada diu així: “Je suis ici pour accuser, non pour me défendre”. És d’en K. Liebknecht durant el seu procés al Berlín del 1916. He recordat una de les teves reflexions a les primeres visites a Soto del Real: “Jordi, estem defensant la democràcia, però no podem renunciar a acusar l’Estat de la vulneració de drets fonamentals”.\nDes dels vells antifranquistes fins als presos polítics del segle XXI, la mare de totes les lluites compartides; per la democràcia i la llibertat!\nSempre endavant, Jaume!\nJordi Cuixart és president d’Òmnium Cultural i soci col·laborador de CRÍTIC.\nvictor obiols\t6 d'agost de 2018 - 20:54\nImpecable! Hauràs de publicar aquestes cartes algun dia. Tinc ganes de veure’t i espero poder tenir permís ben aviat per venir a Lledoners.


El diputat de les JERC al Parlament de Catalunya, Pere Aragonès, va ser ahir dimecres dia 28 de gener a l'IES VIC per parlar amb els alumnes de batxillerat del Pla Bolonya. En la xerrada, en la que hi havia més de 100 alumnes i diversos professors, Aragonès va poder exposar i explicar què significa el Pla Bolonya i quines repercussions té per als seus futurs estudis. També va parlar dels aspectes positius i negatius que té, i quines reivindicacions des de les JERC s'estan portant a terme. L'alumnat, per la seva banda va dirigir diverses preguntes al Diputat més jove del Parlament de Catalunya.\nEl diputat de les JERC al Parlament de Catalunya, Pere Aragonès, va ser ahir dimecres dia 28 de gener a l'IES VIC per parlar amb els alumnes de batxillerat del Pla Bolonya.\nEn la xerrada, en la que hi havia més de 100 alumnes i diversos professors, Aragonès va poder exposar i explicar què significa el Pla Bolonya i quines repercussions té per als seus futurs estudis. També va parlar dels aspectes positius i negatius que té, i quines reivindicacions des de les JERC s'estan portant a terme.\nL'alumnat, per la seva banda va dirigir diverses preguntes al Diputat més jove del Parlament de Catalunya.\nL'IES VIC és el sisè institut en importància per número d'alumnes a Catalunya.\nURL CURTA: https://joventrepublica.cat/url/171316


L'Agència Catalana de l'Aigua aprova el programa de conservació de lleres 2016 - Rubí Informa!\nInici » Notícies » Notícies Generals » Societat » L’Agència Catalana de l’Aigua aprova el programa de conservació de lleres 2016\n30 Juliol 2016 a 10:00\nSuposara una inversió de 700.000 euros\nL’Agència Catalana de l’Aigua (ACA) ha aprovat durant la darrera reunió del consell d’administració del mes de juliol les actuacions de manteniment i conservació de lleres públiques del districte de conca fluvial de Catalunya per a l’any 2016.\nLes actuacions que executarà l’ACA en els trams no urbans dels rius del districte de la conca fluvial (les conques internes), es desenvoluparan en 15 tots ells ubicats en d’àrees de risc potencial significatiu d’inundació.\nPrioritat a les zones de major risc\nAquestes actuacions han estat programades atenent a criteris de prioritat en funció de les àrees de major risc d’inundació i de les zones que ajuden a minimitzar el risc en els trams inundables més crítics. L’execució de les actuacions en tots els àmbits territorials s’articularà mitjançant l’encàrrec de gestió a l’empresa pública Forestal Catalana, SA.\nPel que fa a les actuacions de manteniment del rius dins els trams urbans, que correspon executar als ajuntaments, la despesa s’articularà a través de la corresponent convocatòria de subvenció.\nLes actuacions en trams urbans estaran finançades en un 80% per part de l’ACA, en tant que el 20% restant l’aportarien els ajuntaments beneficiaris de la corresponent convocatòria de subvencions. Aquests ajuts s’atorguen mitjançant convenis entre l’ACA i els ens locals beneficiaris.\nAtesa la complexitat de tot el procés de subvencions, la valoració de les sol·licituds i l’execució de les actuacions, es preveu una convocatòria per als períodes 2016 i 2017. Durant 2016 es preveu dur a terme actuacions amb una aportació total màxima per part de l’ACA de 200.000 euros, mentre que el 2017 s’hi destinaran 400.000 euros.\nGarantir la seguretat i minimitzar el risc d’inundació\nEls programes de manteniment i conservació de lleres públiques tenen per objecte preveure les actuacions necessàries per vetllar pel manteniment en bones condicions de desguàs de les lleres públiques, mitjançant una adequada gestió de la vegetació de ribera i la neteja dels elements que poden acumular-se a l’espai fluvial per motius naturals, com poden ser els temporals de vent o pluja. Per aquest motiu, es consideren essencials per minimitzar els riscs per als béns i les persones en episodis de fortes precipitacions i riuades.\nLes actuacions de manteniment i conservació de lleres es formulen per donar continuïtat a la política de manteniment de lleres públiques que d’ençà l’any 2001 l’Agència desenvolupa al districte de conca fluvial de Catalunya, on té les competències pròpies per dur a terme aquest tipus d’actuacions.\nAnnex: Àrees de risc potencial significatiu d’inundació (ARPSI) on l’ACA desenvoluparà les actuacions dins els trams no urbans dels rius de les conques internes de Catalunya\nARPSI fluvial- Rieres de la Costa Brava Nord i costanera de Girona Nord.\nARPSI- Riu la Muga i la Mugueta i costanera d’Empuriabrava-Santa Margarida\nARPSI- Conca del Riu Fluvià i rieres litoral i costanera de Sant Martí d’Empúries\nARPSI- Conca del riu Ter-Daró i costanera Girona Centre\nARPSI- Rieres de la Costa Brava Sud\nDemarcació Tordera Besòs\nARPSI- Conca del riu la Tordera\nARPSI- Rieres del Maresme i costanera del Maresme\nARPSI – Conca del Besòs\nARPSI-Conca del Llobregat i rieres litorals i costanera del Prat de Llobregat\nARPSI- Conca de les rieres del Garraf i costanera de Gavà\nARPSI- Conca del Foix\nARPSI- Conca de les rieres de Tarragona Nord i costanera de Torredembarra-Cunit ARPSI- Conca del Gaià\nARPSI-Conca del Francolí\nARPSI-Conca de les rieres Meridionals i costaneres de Vila-Seca, Vilafortuny-Salou i Montroig-La Llosa\nDemarcació de Terres Ebre\nARPSI costanera Alcanar-Sant Carles de la Ràpita\nTOTAL quilòmetres ARPSI al districte de conca fluvial\n#ACA #aigua #llera #neteja


darrer | BonDia Diari digital d'Andorra.\nInici / darrer\nL’acte de comiat s'ha restringit a la família i només ha comptat amb el cap de Govern, la síndica general i els cònsols de Sant Julià de Lòria com a autoritats.\nDg., 20/12/2020 - 20:53\nDarrer comiat a Òscar Ribas\nL’església parroquial de Sant Julià de Lòria ha acollit aquest matí la missa funeral per l’excap de Govern Òscar Ribas, que va morir divendres passat al seu domicili als 84 anys, un acte molt íntim i restringit a la família, amb la presència únicament, com a autoritats, del cap de Govern, Xavier Espot, la síndica general, Roser Suñé, i els cònsols de Sant Julià de Lòria, Josep Majoral i Mireia Codina.\nLlegir més sobre Darrer comiat a Òscar Ribas\nDv., 18/10/2019 - 00:55\nEl darrer dels vuit presos preventius que la setmana passada van iniciar una vaga de fam per reclamar diferents millores en les seves condicions al centre penitenciari de la Comella va decidir ahir al matí abandonar-la i tornar a ingerir aliments, segons van confirmar fons de l’executiu.\nLlegir més sobre El darrer pres preventiu en vaga de fam decideix abandonar-la


La prèvia. L’Estrella Damm Master del WPT aplegarà dissabte al Sant Jordi 9.500 aficionats\nJornada suspesa en el mundial de Finn.\nLes altes temperatures (40ºC) i la falta de vent van provocar la suspensió de la tercera jornada del mundial de la classe Finn que es disputa en aigües de Melbourne. Avui es reprendrà la competició...\nMuscat baixa al sisè lloc en el mundial.\nEl barceloní Àlex Muscat (CN Garraf) va baixar a la sisena posició del mundial de Finn que es disputa a Austràlia. Va ser onze i tretzè en les dues regates que es van disputar. Muscat està a set...\nLa Christmas Race es posa en marxa amb 300 embarcacions de 27 països\nVela. Aquesta 44a edició té un record especial pel primer president del CV Palamós, Guido Depoorter, que va morir en el mes de setembre als 94 anys\nCastellet, primera líder de la copa del món.\nQueralt Castellet és la primera líder de la copa del món de surf de neu en la modalitat halfpipe, després de guanyar la primera prova que es va disputar a Colorado, als Estats Units. La sabadellenca...\nMuscat va quart en el mundial de Finn.\nEl barceloní Àlex Muscat (CN Garraf) va quart després de la primera jornada del mundial de la classe Finn que es disputa a Austràlia. Va ser segon i novè en les dues regates disputades i està a cinc...\nDíaz i Smart guanyen l’estatal.\nOlivia Smart i Adrià Díaz van guanyar van guanyar el campionat d’Espanya de patinatge artístic sobre gel en la modalitat de dansa que es va disputar a Sant Sebastià. Van sumar 198.33 punts després...\nDirectes a quarts en el mundial júnior.\nLa selecció espanyola júnior es va classificar directament pels quarts de final del mundial de la categoria que es disputa a Kuwait al finalitzar en la primera posició del seu grup. En l’últim partit...\nLa 24a edició de la copa de futbol americà enfrontarà avui al Masnou (13.30 h) els Dracs de Badalona i Las Rozas Black Demons, un partit que es repeteix per tercera vegada, amb dues victòries en les...\nMirambell, segon de la copa Amèrica.\nEl pilot català ha resolt amb tres cinquenes posicions la triple cita de la copa Amèrica en el traçat de Parc City (Estats Units) i manté el segon lloc en la classificació general, amb 225 punts....\nDos ors i una plata per al Securitas.\nEl conjunt gironí va tornar de la supercopa estatal sub-18, disputada a Pamplona, amb tres podis. Josep Hernández va guanyar en la categoria de menys de 73 quilos després de superar en la final el seu...


EL Mito de la Androginia Humana - Rosario Gómez\nLa androgínia expressa la coexistència dels contraris al si de la biunitat divina\nextractes del Tractat de la Història de les Religions de Mircea Eliade\n(Introducció a l'escultura efímera abstracta titulada androgínia Arcana i realitzada en un gran camp de blat de moro).\nEl pensament mític i religiós, abans d'expressar el concepte de la biunitat divina en termes metafísics o teològics, ho va expressar en termes biològics (bisexualitat).\nTota la mística eròtica índia té per objectiu específic aconseguir la perfecció de l'home per la seva identificació amb una parella divina, és a dir, per via andrògina. La androgínia divina té com a conseqüència la monogenia o antogenia, moltíssims mites expliquen com la divinitat es va donar a si mateixa l'existència, Manera simple i dramàtica d'indicar que la divinitat es basta plenament. El mateix mite donat suport a aquesta vegada en una metafísica refinada, torna a aparèixer en les especulacions neoplatòniques i gnòstiques del final del món antic.\nEn moltíssimes tradicions, l'home primordial, l'avantpassat, és androgin i versions mítiques més tardanes parlen de parelles primordials. Comentaris rabínics donen a entendre que Adam s'havia concebut com androgin, sent Eva l'escissió del androgin primordial en dos éssers, home i dona. Lal bisexualitat del primer home és una tradició encara molt viva en les anomenades societats primitives (Austràlia, Oceania) i apareix conservada o reformada, tal com ja he comentat, en una antropologia tan elaborada com la de Plató i la dels gnòstics.\nEl androgin primordial era moltes vegades concebut com esfèric (Austràlia, Plató), aquest mite androgin esfèric es fon amb l'ou cosmogònic. La necessitat que l'home sent d'anul·lar periòdicament la condició diferenciada i fixa, per tornar a trobar la totalització primordial (ritual canvi de vestidures a l'Índia i Pèrsia ...) té la mateixa explicació que les orgia periòdiques en les que totes les formes es desintegren per poder tornar al tot viu d'abans de la creació.\nLa androgínia s'arriba a realitzar fora de la vida religiosa pròpiament dita. No s'obté només per les operacions quirúrgiques que acompanyen les cerimònies australianes d'iniciació, per una orgia ritual, per un canvi de vestits, etc., sinó també per procediments d'alquímia (fórmula de pedra filosofal anomenada també androgínia hermètica), pel matrimoni , per exemple en la Càbala i fins i tot en la ideologia romàntica alemanya pel orgasme sexual. En el fons es pot també parlar d'un androginización de l'home per l'amor, ja que en l'amor cada sexe adquireix, conquesta, les qualitats del sexe oposat.


Gairebé la meitat dels anuncis d'apostes a la televisió s'emeten en horari infantil - Diari de Girona\nGairebé la meitat dels anuncis d'apostes a la televisió s'emeten en horari infantil\nEls Col·legis de Metges i el CAC demanen restringir la publicitat del joc pel «greu impacte» que pot tenir en la salut pública · Els facultatius recorden que un 4,6% de la població adolescent mostra conductes de risc relacionades amb la ludopatia\nefe 31.01.2019 | 00:42\nLoppacher i Padrós, ahir en roda de premsa a Barcelona. acn\nLoppacher i Padrós, ahir en roda de premsa a Barcelona.\nEl Consell Audiovisual de Catalunya (CAC) i el Consell de Col·legis de Metges de Catalunya han demanat restringir la publicitat del joc i les apostes en línia ja que el 45,3% dels anuncis televisius d'apostes s'emeten en horari infantil, percentatge que arriba al 84,4% en les ràdios.\nEl president del CAC, Roger Loppacher, va advertir que en el cas de les persones amb problemes de ludopatia «una part dels components patològics s'inicien quan les persones són menors», pel que aquests missatges poden tenir un «greu impacte en la salut pública».\nSegons el president del Col·legi de Metges de Barcelona, Jaume Padrós, «un dels jocs que més ha augmentat són les apostes esportives» i «hi ha estudis que indiquen que els joves menors associen l'activitat d'aposta a la pròpia activitat esportiva, que fins i tot poden arribar a considerar bona».\nSegons Padrós, encara que l'edat legal per jugar en la majoria de països, també a Espanya, és de 18 anys, entre el 66-75% d'adolescents que tenen entre 14 i 17 anys afirmen haver jugat almenys una vegada, mentre que el 37% dels jugadors patològics es van iniciar en el joc abans dels 18 anys.\nPer a Roger Loppacher, des del 2011 ha augmentat la publicitat d'alguns tipus de jocs a Espanya, un dels països europeus amb un increment més gran en aquest tipus de publicitat, fins a un 160%, especialment durant els esdeveniments esportius.\nUn 0,9% de la població espanyola presenta un problema d'addicció al joc en algun moment de la seva vida i fins a un 4,4% de la població mostra conductes de risc, no obstant això, si ens referim a la població adolescent, la xifra de la Unió Europea (UE) oscil·la entre el 0,2-5,6%, i a Espanya és una de les més elevades, concretament del 4,6%.\nSegons l'estudi del CAC, que va analitzar la publicitat de deu televisions i cinc ràdios durant 36 hores, la màxima presència de publicitat de joc i apostes es va registrar a GOL, La Sexta i Cuatro.\nLoppacher va alertar de les diferents tècniques que utilitzen els operadors de joc i apostes per captar nous clients a través de múltiples canals, com l'ús d'imatges de famosos o les ofertes de bons gratuïts, que es publiciten juntament amb missatges com «aposta ja» o «fes-ho ja».\n«Un discurs que incita a jugar, no inclou informació sobre el joc responsable i insta a jugar com a forma de guanyar diners o manera de viure», va assenyalar Loppacher.\nUna de les raons que explicaria l'increment d'adolescents que juguen és que «són la primera generació que ha viscut un augment tan important en les oportunitats de joc», segons Jaume Padrós.\nÉs per això pel que tant Loppacher com Padrós van demanar que es reguli la publicitat d'apostes i joc, com ja s'ha fet a països com Itàlia o Bèlgica.\nLoppacher va apel·lar «a la responsabilitat tant dels mateixos operadors com de les pròpies plataformes i no utilitzar aquest tipus de missatges ni reclams» als quals fàcilment poden accedir els menors, un reclam al qual també s'ha sumat el president dels facultatius de Barcelona.


Els ordinadors dels alumnes arribaran dins del primer trimestre | NacióManresa\nEls ordinadors dels alumnes arribaran dins del primer trimestre\nDolors Collell ha explicat que en alguns punts hi ha problemes amb l'empresa subministradora i d'internet\nper ACN/Pere Gendrau, 14 de setembre de 2010 a les 16:41 |\nJordi Fàbrega i Dolors Colell durant la roda de premsa. Pere Gendrau\nLa directora dels Serveis Territorials d'Educació a la Catalunya Central, Dolors Collell, ha assegurat aquest dimarts que els centres educatius que van demanar ordinadors pels seus alumnes els tindran durant aquest trimestre. Collell ha explicat que en alguns punts hi ha problemes amb l'empresa subministradora i d'internet. Amb tot, tant la directora com el delegat del Govern a la Catalunya Central, Jordi Fàbrega, han fet un balanç positiu de l'inici del curs. Fàbrega ha assegurat "tot ha funcionat" gràcies a "la implicació dels professionals". Alhora, ha afirmat que hi ha un "agraïment social" per l'"avançament del curs" i que la setmana de vacances a l'hivern provocarà un "canvi d'hàbit".\nLa directora dels Serveis Territorials d'Educació a la Catalunya Central, Dolors Collell, ha assenyalat que "hi havia alguns centres que ja sabien que no tindrien ordinadors". Ha afegit que l'arribada del material es farà de "forma progressiva" i que en determinades escoles "serà durant el primer trimestre".\nDe totes maneres, Collell ha relativitzat aquests problemes subratllant que molts punts havien "previst la coexistència" dels ordinadors portàtils amb els llibres i ha assegurat que "el que s'ha de posar en valor és que Catalunya ha fet un pas endavant". Pel que fa a la Catalunya Central, el programa de digitalització està en marxa a 61 centres, mentre que 20 més encara no s'hi ha adherit.\nCollell ha afirmat que el curs l'encaren "amb molta il·lusió i ganes" perquè "hi ha novetats que han generat debat als centres educatius, i això és bo". El programa de digitalització, segons ella, "és molt ambiciós" i permet que les aules ja siguin "les més ben dotades d'Europa". Un optimisme que ha estat compartit pel delegat del Govern a la Catalunya Central. Jordi Fàbrega ho ha resumit assenyalant que l'executiu "ha respost a les inquietuds i necessitats a nivell educatiu".\nFàbrega també ha valorat la posada en marxa de la setmana de vacances a l'hivern destacant que altres països europeus ho fan i que "cada vegada més les famílies fraccionen les vacances". Alhora, ha ressaltat els 500.000 euros de subvenció que es donaran a les associacions de pares i mares, d'una banda, i els 300.000 que podran sol·licitar els ajuntaments que vulguin planificar activitats durant aquells dies, de l'altra.\nSocietat, ordinadors, ensenyament\nprou teatre !!!\nPer jb el 15 de setembre de 2010 a les 23:07\nL'inic de curs és l'introdució dels ordinador a alguns nivells de secundària i la setmana "blanca" al febrer ? Qujè pleguin i deixin de fer teatre!!! Els ordinadors portaran més problemes que beneficis (i si creieu que exagero...Al temps) Que ens assemblem a Europa ? Doncs que ens expliquin que fem amb aules amb més de 30º C O que quan ens queixem per que tenim proporcionalment menys mestres que el passat curs, ens contesten que,a la pràctica, hem d'estar content, que encara ens en tocaven menys. Que no hi ha recursos econòmics? D'acord. Però que no ens venguin la moto. I si ho voleu comprovar, calculeu a quan toca per alumne, les subvencions previstes per la setmana blanca i el que costarà a les famílies portar els nens a l'Escola durant aquella setmana.\nPer Anònim el 15 de setembre de 2010 a les 10:51\nEls alumnes d'EDN que estudien a Navàs encara van en llibres, es a dir encara no estàn possats els ordinadors en marxa, si que estan a punt d'arribar, mentres els altres alumnes que tenen d'anar estudiar a fora Sallent o Puig-reig, perque Navàs NO tenim IES public, SES, ESCOLA INSTITUT, (de moment ) aquets si que van amb ordinador. Navàs li falta ..... de tot......


Cultura Archivos | Página 75 de 78 | www.08centvint.cat\nEscoltar L’Entidad Dominó la Llagosta va celebrar dissabte el Dia del soci amb l’assistència d’unes 150 persones. L’acte va consistir en un piscolabis, que va tenir l...\tLlegir més\nLa Ballada de Gitanes atreu força gent a l’avinguda de l’Onze de Setembre\nXavi Herrero 19 maig, 2015\nEscoltar El passeig de l’avinguda de l’Onze de Setembre es va omplir diumenge durant la 39a Ballada organitzada pel Grup de Ball de Gitanes de la Llagosta. Amb aquesta actuació,...\tLlegir més\nDiumenge, se celebra la 39a edició de la Ballada de Gitanes de la Llagosta\nEscoltar El Grup de Ball de Gitanes de la Llagosta organitzarà diumenge l’edició número 39 de la Ballada de Gitanes de la nostra localitat. L’acte tindrà lloc al passeig de l...\tLlegir més\nJuanjo Cintas 11 maig, 2015\nEscoltar Centenars de persones van gaudir el cap de setmana de la celebració de la Fira de Sant Ponç de la Llagosta. El passeig de l’avinguda de l’Onze de Setembre va acollir aqu...\tLlegir més\nLes bèsties de foc van encendre la Llagosta durant la Trobada de les Llagostes de l’Avern\nXavi Herrero 11 maig, 2015\nEscoltar Set bèsties de foc van participar dissabte a la trobada organitzada per la colla de diables Les Llagostes de l’Avern. La festa va començar a les cinc de la tarda amb la planta...\tLlegir més\nL’Onze de Setembre s’omple amb la Fira de Sant Ponç\nEscoltar El passeig de l’avinguda de l’Onze de Setembre s’ha omplert durant el cap de setmana per la Fira de Sant Ponç. Centenars de persones s’han apropat a la fira...\tLlegir més\nLa Llagosta celebra aquest cap de setmana la Fira de Sant Ponç\nXavi Herrero 08 maig, 2015\nEscoltar El passeig de l’avinguda de l’Onze de Setembre acollirà aquest cap de setmana la Fira de Sant Ponç. Una trentena de parades d’artesans i venedors de productes trad...\tLlegir més\nLa Casa de Andalucía organitza la Cruz de Mayo i el Concurs de Cante Jondo\nEscoltar Aquest dissabte tindrà lloc la segona preliminar del Concurs de Cante Jondo Ciutat de la Llagosta. Sis cantaors i una cantaora competiran per poder estar a la final del certamen org...\tLlegir més\nL’Asociación Rociera celebra durant el cap de setmana la Cruz de Mayo\nEscoltar L’Asociación Rociera Andaluza de la Llagosta celebra aquest cap de setmana la Cruz de Mayo. L’entitat ha preparat un seguit d’actes oberts a tota la població que e...\tLlegir més\nLes Llagostes de l’Avern celebren dissabte la segona Trobada de Bèsties de Foc\nEscoltar Les Llagostes de l’Avern celebraran aquest dissabte la segona Trobada de Bestiari de Foc.La trobada començarà a les 17 h a l’avinguda de l’Onze de Setembre amb la...\tLlegir més


Mor un home de 71 anys a la platja de Coma-ruga - Ràdio Televisió El Vendrell\nMor un home de 71 anys a la platja de Coma-ruga\nUn home de 71 anys ha mort aquest matí mentre es banyava a la platja de Coma-ruga. Els socorristes li han practicat les maniobres de reanimació càrdiopulmonar fins que ha arribat el Sistema d’Emergències Mèdiques que les han continuat durant 45 minuts. Malgrat tot no s’ha pogut fer res pel salvar-li la vida. La víctima s’allotjava a l’hotel Nuba de Coma-ruga i els familiar han explicat que patia problemes cardíacs. A la platja onejava la bandera verda. La Policia Local ha intervingut també al lloc dels fets.\nAnna Palacín Auditori Pau Casals barriPlaçaNova i Barceloneta mor


València Turisme reuneix tècnics i regidors municipals per a preparar Fitur 2017\nPilar Moncho, diputada de Turisme, destaca la importància de «concórrer units i amb un mateix objectiu» al certamen, «perquè junts som millors i més competitius»\nLa diputada de Turisme, Pilar Moncho, ha presidit hui en la Diputació de València la primera reunió organitzada pel Patronat de Turisme per a analitzar la participació de les destinacions de les comarques valencianes en la pròxima edició de la Fira Internacional de Turisme (FITUR) 2017, que se celebrarà del 18 al 22 de gener a Madrid.\nMoncho ha agraït la participació dels representants locals en la reunió alhora que ha destacat la importància de «concórrer units i amb un mateix objectiu» al certamen, «perquè junts som millors i més competitius, i la coŀlaboració és l'ingredient fonamental per a crear sinergies realment efectives en el sector».\nCombatre l’estacionalitat amb qualitat\nLa diputada ha incidit en la necessitat de combatre l’estacionalitat turística, «potser la nostra major feblesa —ha manifestat—, aprofitant la conjuntura exceŀlent del turisme internacional i fidelitzar així nous visitants. És una oportunitat per a mostrar com aprofitem els magnífics recursos locals d'interior i de costa per a oferir nous productes turístics de qualitat que es convertisquen en experiències autèntiques que demana la població actualment» —ha conclòs.\nTurisme actiu, cultural i gastronòmic\nValència Turisme acudirà a Fitur 2017 amb una aposta clara pels productes de turisme actiu, cultural i gastronòmic, tal com avançà la diputada.\nA més, el Patronat de Turisme treballa en coordinació amb l'Agència Valenciana del Turisme per a unificar criteris en l'oferta de la destinació turística valenciana en una aposta clara en aquesta edició per la promoció i la comercialització dels productes turístics del territori.